O Euharistiji
Tumačenje Svete Misne žrtve

sedamdeset sedam milosti koje izviru iz sabranog i pobožnog praćenja sv. Mise. 

p. Martin von Cochen

tiskano s crkvenom dozvolom izdano u Lahni

10. lipnja 1953. Merkel

1. Zbog tvoga spasenja Bog Otac šalje svoga ljubljenoga Sina na zemlju. 

2. Za tvoj spas Duh Sveti pretvara kruh i vino u pravo tijelo Kristovo i u pravu Krv Kristovu. 

3. Zbog tebe Sin Božji silazi s Neba i skriva se u sv. Hostiji. 

4. Zbog tebe se toliko ponizuje da je i u najmanjem djeliću sv. Hostije prisutan. 

5. Zbog tvoga spasa On obnavlja milostivu tajnu svoga Utjelovljenja. 

6. Zbog tvoga spasa On se ponovo rađa na duhovan način kod svake sv. Mise. 

7. Za tvoje spasenje On obnavlja na oltaru svoja spasiteljska djela koja je izvršio na zemlji. 

8. Za tvoje spasenje On obnavlja svoju gorku muku da te učini njezinim sudionikom. 

9. Za tvoje spasenje On umire na duhovan način i prikazuje svoj plemeniti život za tebe. 

10. Za tvoje spasenje On prolijeva na duhovan način svoju svetu Krv i prikazuje je Nebeskom Ocu za tebe. 

11. Sa svojom svetom Krvlju On škropi tvoju dušu i čisti je od njenih loših navika. 

12. Za tebe se Isus prikazuje kao prava žrtva paljenica i daje Bogu čast koja pripada Njegovom dostojanstvu. 

13. Ako prikažeš ovu žrtvu hvale Kristu Bogu, tada mu iskazuješ čast koju si mu propustio dati. 

14. Za tebe se On prikazuje kao žrtva hvale i nadopunjava tvoj propust slavljenja boga Oca. 

15. Ako ovu Kristovu žrtvu prikazuješ Bogu, daješ mu veću hvalu nego što mu sami anđeli daju. 

16. Za tebe se Krist prikazuje kao najsavršenija žrtva zahvale i nadopunjava što si ti u svome zahvaljivanju propustio. 

17. Kad prikazuješ Kristovu žrtvu hvale Bogu, zahvaljuješ mu obilno za sva dobročinstva koja ti je iskazao. 

18. Za tebe se Krist prikazuje kao najmoćnija žrtva pomirenja i čini da uvrijeđeni Bog postaje tvoj prijatelj. 

19. Oprašta ti sve tvoje lake grijehe ako si voljan izbjegavati ih. 

20. Nadoknađuje za mnoge tvoje propuste. 

21. Ispravlja mnoge tvoje nemarnosti i krivo vršena dobra djela. 

22. Također ti oprašta nesvjesno zaboravljene grijehe koje nisi nikad ispovjedio. 

23. On se prikazuje kao žrtva zadovoljštine i plaća za jedan dio tvojih vremenitih kazni. 

24. Po svakoj sv. Misi zadovoljavaš za više kazni nego bilo kojim teškim činom pokore. 

25. Krist ti daruje jedan dio svojih zasluga koje možeš prikazati Bogu Ocu za svoje grijehe. 

26. Krist se prikazuje za tebe kao moćna krvava žrtva i moli tako usrdno za tebe kao što je na križu molio za svoje neprijatelje. 

27. Njegova sveta Krv vapi za tebe s toliko zagovora, koliko je kapljica Krvi isteklo iz Njegovih Rana. 

28. Njegove svete Rane vape za tebe s toliko zagovora koliko je Rana na njegovom tijelu. 

29. Zbog te moćne molbene žrtve stječeš ono za što moliš mnogo prije nego kada bi molio izvan sv. Mise. 

30. Izrečena molitva na sv. Misi je moćnija nego ona izvan sv. Mise. 

31. Krist se sjedinjuje s tvojom molitvom i prikazuje je svom nebeskom Ocu. 

32. Iznosi mu sve svoje nevolje i opasnosti, jer je Njemu tvoj spas važan. 

33. Također za tebe mole svi prisutni anđeli i prikazuju uzvišenom Bogu tvoju bijednu molitvu. 

34. Kada svećenik prikazuje u tvojoj prisutnosti sv. Misu njezina moć odvraća Zlog duha od tebe. 

35. Svećenik slavi sv. Misu i za tebe i prikazuje je Bogu za tvoj spas. 

36. Kada si na sv. Misi, tada si i ti na duhovni način svećenik i Krist ti daje snagu da prikažeš sv. Misu za sebe i za druge. 

37. Prikazujući sv. Misu iskazuješ Presvetom Trojstvu najdostojniji dar. 

38. Ti prikazuješ Bogu dragocjen dar koji više vrijedi nego Nebo i Zemlja zajedno. 

39. Ti mu prikazuješ tako skupocjen dar koji je isto toliko vrijedan koliko i sam Bog. 

40. Po tom prikazanju iskazuješ Bogu tako veliku čast kao što Bog i treba biti čašćen. 

41. S ovim prikazanjem ugađaš Presvetom Trojstvu na neizmjeran način. 

42. Ovaj tako plemeniti dar žrtvuješ kao svoj vlastiti dar, jer ga je tebi sam Krist dao. 

43. Ako sv. Misu ispravno pratiš, izvršavaš čin najuzvišenijeg služenja Bogu. 

44. Prateći sv. Misu iskazuješ Kristovom čovještvu najuzvišeniju službu i najveću ljubav. 

45. Sv. Misom častiš Kristovu muku na najbolji način, i postaješ sudionik tih plodova. 

46. Sv. Misom najbolje častiš i razveseljavaš Majku Božju. 

47. Sv. Misom najbolje častiš anđele i svece, više nego mnogim molitvama. 

48. Pobožno prateći sv. Misu možeš se više obogatiti nego bilo čime na ovome svijetu. 

49. Sv. Misom izvršavaš jedno od najvrjednijih dobrih djela. 

50. Sv. Misom obavljaš uzvišeni čin prave vjere i po tom zaslužuješ veliku nagradu. 

51. Poklekneš li pobožno pred Presvetom Hostijom i Predragocjenom Krvlju, vršiš uzvišeno djelo klanjanja. 

52. Kad god pobožno pogledaš sv. Hostiju, tada zaslužuješ osobitu nagradu na Nebu. 

53. Kad god se ponizno udaraš u prsa, toliko puta postižeš oproštenje vlastitih grijeha. 

54. Ako u stanju grijeha pobožno pratiš sv. Misu, Bog ti pruža milost obraćenja. 

55. Ako pratiš sv. Misu u stanju milosti, Bog ti čudesno umnožava svoje božanske milosti. 

56. Na sv. Misi se hraniš i napajaš na čudesan način Kristovim Tijelom i Kristovom Krvlju. 

57. Na sv. Misi počašćen si, jer smiješ Krista gledati svojim očima, i jer On tebe gleda. 

58. Kad god primiš svećenički blagoslov na sv. Misi, Krist ga na Nebu potvrđuje. 

59. Revnim pohađanjem sv. Mise blagoslovljena su tvoja vremenita i duhovna dobra. 

60. Po sv. Misi sačuvan si od mnogih nevolja i nesreća u koje bi inače upao. 

61. Sv. Misom bit ćeš ojačan u kušnjama koje bi te inače svladale. 

62. Po svakoj pobožno praćenoj sv. Misi postižeš milost blažene smrti. 

63. Po prisustvovanju na sv. Misama dobivaš pomoć i utjehu od anđela i svetaca u svojoj smrtnoj tjeskobi. 

64. Na tvome će te smrtnom času tješiti sv. Mise na kojima si prisustvovao i ulijevat će ti čvrsto pouzdanje u Božje milosrđe. 

65. Sv. Mise na kojima si pobožno prisustvovao ići će s tobom pred Božanski Sud i izmoliti milost od strogoga Suca. 

66. Vjerojatno ćeš imati kratko i blago Čistilište jer si mnogim sv. Misama platio najveći dio svojih vremenitih kazni. 

67. Po svakoj sv. Misi više ublažuješ svoje čistilište nego drugim teškim pokorama. 

68. Samo jedna sv. Misa za života koristit će ti mnogo više nego mnoge prikazane za tebe nakon tvoje smrti. 

69. Sigurno ćeš u Nebu dobiti viši stupanj slave i vječno ga posjedovati. 

70. Svaka tvoja sv. Misa podiže te na više u Nebo i znatno ti povećava tvoje blaženstvo. 

71. Za tvoje prijatelje nema korisnije molitve nego da za njih prisustvuješ i prikažeš sv. Misu. 

72. Svojim dobrotvorima možeš najobilnije naplatiti njihova dobročinstva prikazivanjem sv. Mise za njih. 

73. Bijednicima, bolesnicima i umirućima možeš najbolje pružiti pomoć i utjehu prikazujući za njih sv. Misu. 

74. Mnogim grješnicima možeš postići obraćenje po prikazanju sv. Mise. 

75. Po prikazanim sv. Misama možeš svim kršćanima izmoliti spas. 

76. Prisustvujući sv. Misama možeš cijelo Čistilište osvježiti i vjerne duše okrijepiti. 

77. Ako ne možeš za svoje pokojnike dati slaviti sv. Mise, ipak ih možeš prisustvujući sv. Misama izbaviti iz Čistilišta. 

Što misliš, pobožna dušo? Što sada misliš o sv. Misi? Misliš li da postoji samo jedno jedino dobro djelo na svijetu kojim bi mogao steći tako velike milosti i plodove kao po sv. Misi?

Smatraš li da je istina što otac Sanches kaže: "Ako kršćanin zna iskoristiti, može se po jednoj jedinoj sv. Misi više obogatiti, nego po svim ostalim stvorovima koje je Bog stvorio zajedno". 

O, sv. Misa je ogromno blago! O, sigurno je preblažen onaj koji si s malo truda može tako veliko blago steći. Tko ne bi htio prisustvovati sv. Misi? O, draga dušo, ne propusti je, ostavi sve i požuri na sv. Misu!

 
Sjeti se, kako bi bio tužan kad bi jednoga dana izgubio ili lakoumno proigrao sedamdeset sedam zlatnika. Sigurno bi te gubitak najdublje zabolio i ti bi se kajao. Koliko više bi se morao rastužiti kad bi jednog dana, bez potrebe, iz same lijenosti i bez odvažnosti propustio sv. Misu!

Već si mnoge sv. Mise propustio i zbog toga se nisi žalostio, kao da ti se nije dogodila nikakva šteta - jasan znak da dragocjeni dar sv. Mise nisi spoznao ni cijenio.

Ali budeš li ove rijeci pomno čitao, vjerojatno ćeš spoznati ovo nebesko blago, visoko ga cijeniti i marnije za njim težiti.

Religiozni tekstovi